Езра Паунд
De Aegypto

Превод от английски: Николай Кънчев, 1993

chitanka.info

Аз съм този, който знае пътищата

на небето, и тук вятърът е мойто тяло.

Забелязал пръв Жената на Живота,

аз съм този, който с ластовичките прелита.

В сива и зелена дреха

тя далече с вятъра се носи.

Аз съм този, който знае пътищата

на небето, и тук вятърът е мойто тяло.

Manus animam pinxit

Моята ръка държи перото

да напише подходяща дума…

И устата да запее чиста песен!

Но коя уста ще може да постигне

песента на Лотоса от Куме?

Аз съм този, който знае пътищата

на небето, и тук вятърът е мойто тяло.

Аз съм пламък, слънцето достигнал,

аз съм този, който с ластовичките прелита.

Над челото ми стои луната,

ветровете са под моите устни.

Бисер е луната сред сапфирени води заплувал,

хладни са през пръстите ми текнали водите.

Аз съм този, който знае пътищата

на небето, и тук вятърът е мойто тяло.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.